Document ID: 32006D0619

DEĊIŻJONI TAL-KUNSILL
ta' l-24 ta' Lulju 2006
dwar il-konklużjoni, f'isem il-Komunità Ewropea, tal-Protokoll għall-Prevenzjoni, Soppressjoni u Punizzjoni tat-Traffikar ta' Persuni, Speċjalment ta' Nisa u Tfal, li jissupplementa l-Konvenzjoni tan-Nazzjonijiet Uniti Kontra l-Kriminalità Organizzata Transnazzjonali li tikkonċerna d-dispożizzjonijiet tal-Protokoll, safejn id-dispożizzjonijiet ta' dan il-Protokoll jaqgħu fl-ambitu tal-Parti III, Titolu IV tat-Trattatli jistabbilixxi l-Komunità Ewropea
(2006/619/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 62 punt 2, l-Artikolu 63 punt 3, u l-Artikolu 66 flimkien ma' l-ewwel subparagrafu ta' l-Artikolu 300(2) u l-ewwel subparagrafu ta' l-Artikolu 300(3) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
L-elementi tal-Protokoll li huma suġġetti għall-kompetenza tal-Komunità ġew negozjati mill-Kummissjoni, bl-approvazzjoni tal-Kunsill, f'isem il-Komunità.
(2)
Il-Kunsill ta istruzzjoni lill-Kummissjoni sabiex tinnegozja l-adeżjoni tal-Komunità fil-ftehim internazzjonali in kwistjoni.
(3)
In-negozjati ġew konklużi b'suċċess u l-istrument li rriżulta ġie ffirmat mill-Komunità fit-12 ta' Diċembru 2000 skond id-Deċiżjoni tal-Kunsill 2001/87/KE tat-8 ta' Diċembru 2000 (2).
(4)
Xi Stati Membri huma partijiet għall-Protokoll filwaqt li fi Stati Membri oħrajn għaddej il-proċess ta' ratifika.
(5)
Din id-Deċiżjoni hi mingħajr preġudizzju għall-pożizzjoni tar-Renju Unit u l-Irlanda taħt il-Protokoll li jintegra l-acquis ta' Schengen fil-qafas ta' l-Unjoni Ewropea u taħt il-Protokoll dwar il-pożizzjoni tar-Renju Unit u l-Irlanda, annessi mat-Trattat dwar l-Unjoni Ewropea u t-Trattat li jistabbilixxi l-Komunità Ewropea, għalhekk ir-Renju Unit u l-Irlanda mhumiex marbuta b'din id-Deċiżjoni safejn hi tikkonċerna l-eżerċizzju ta' setgħa esterna mill-Komunità f'oqsma fejn il-leġiżlazzjoni interna tagħha ma torbotx lir-Renju Unit u/jew l-Irlanda.
(6)
Din id-Deċiżjoni hi mingħajr preġudizzju għall-pożizzjoni tad-Danimarka taħt il-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u t-Trattat li jistabbilixxi l-Komunità Ewropea, għalhekk id-Danimarka ma tiħux sehem fl-adozzjoni tagħha u mhix marbuta biha.
(7)
Il-konklużjoni tal-Konvenzjoni ġiet approvata f'isem il-Komunità bid-Deċiżjoni tal-Kunsill 2004/579/KE tad-29 ta' April 2004 (3) li hija kondizzjoni għall-Komunità sabiex issir Parti għall-Protokoll, skond l-Artikolu 37(2) tal-Konvenzjoni.
(8)
Il-kondizzjonijiet l-oħra li jippermettu lill-Komunità sabiex tiddepożita l-istrument ta' approvazzjoni previst fl-Artikolu 36(3) tal-Konvenzjoni u l-Artikolu 16(3) tal-Protokoll ġew imwettqa.
(9)
Safejn id-dispożizzjonijiet tal-Protokoll jaqgħu fl-ambitu tal-Parti III, Titolu IV tat-Trattat, il-konklużjoni tal-Protokoll għandu jiġi approvat f'isem il-Komunità.
(10)
Safejn id-dispożizzjonijiet tal-Protokoll jaqgħu fl-ambitu ta' l-Artikoli 179 u 181a tat-Trattat, il-konklużjoni tal-Protokoll f'isem il-Komunità għandha tiġi approvata permezz ta' deċiżjoni separata tal-Kunsill (4).
(11)
Meta tiddepożita l-istrument ta' approvazzjoni, il-Komunità għandha tiddepożita wkoll dikjarazzjoni dwar l-ambitu ta' kompetenza tal-Komunità fir-rigward ta' kwistjonijiet regolati mill-Protokoll taħt l-Artikolu 16(3) tal-Protokoll kontra t-traffikar ta' persuni,
IDDEĊIEDA KIF ĠEJ:
Artikolu 1
Il-Protokoll għall-prevenzjoni, soppressjoni u punizzjoni tat-traffikar tal-persuni, speċjalment ta' nisa u tfal, li jissupplementa l-Konvenzjoni tan-Nazzjonijiet Uniti dwar il-kriminalità organizzata transnazzjonali, kif espost fl-Anness I, huwa b'dan approvat f'isem il-Komunità Ewropea.
L-istrument tal-konferma formali tal-Komunità għandu jkun fih dikjarazzjoni ta' kompetenza skond l-Artikolu 16(3) tal-Protokoll kif espost fl-Anness II.
Artikolu 2
Din id-Deċiżjoni għandha tapplika safejn id-dispożizzjonijiet tal-Protokoll jaqgħu fl-ambitu tal-Parti III, Titolu IV tat-Trattat.
Artikolu 3
Il-President tal-Kunsill huwa b'dan awtorizzat li jaħtar il-persuna li jkollha s-setgħa li tiddepożita l-konferma formali sabiex b'hekk torbot lill-Komunità.
Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.
Magħmula fi Brussell, nhar il-24 ta' Lulju 2006.

Labels: 0
11
5